b"\n_START_ARTICLE_\nDekurionas\n_START_PARAGRAPH_\nDekurionas (lot. decurio, dgs. decuriones)\xc2\xa0\xe2\x80\x93 Romos kavalerijos karininkas, vadovav\xc4\x99s turmai.\n_START_SECTION_\nRomos respublikos armija\n_START_PARAGRAPH_\nRomos respublikos laikais (300\xe2\x80\x9388\xc2\xa0m. pr. m. e.) \xe2\x80\x9epolybi\xc5\xa1kas\xe2\x80\x9c legionas i\xc5\xa1 pilie\xc4\x8di\xc5\xb3 tur\xc4\x97davo ir 300 kavalerist\xc5\xb3 dalin\xc4\xaf, padalint\xc4\x85 \xc4\xaf 10 turm\xc5\xb3 po 30 raiteli\xc5\xb3. Kiekvienai turmai vadovavo 3 dekurionai, kuriuos i\xc5\xa1sirinkdavo patys turmos nariai. Nors lot. decurio rei\xc5\xa1kia 'de\xc5\xa1imties vadas', manoma, kad turma neb\xc5\xabdavo suskirstyta \xc4\xaf tris de\xc5\xa1imtukus, o vienas dekurionas b\xc5\xabdavo turmos vadas, o kiti du\xc2\xa0\xe2\x80\x93 jo pavaduotojai. Visi dekurionai b\xc5\xabdavo Romos raiteli\xc5\xb3 luomo nariai kaip ir daugelis j\xc5\xb3 pavaldini\xc5\xb3.\n_START_SECTION_\nRomos imperijos armija\n_START_PARAGRAPH_\nRomos principato laikais (30\xc2\xa0m. pr. m. e.\xc2\xa0\xe2\x80\x93 284\xc2\xa0m. e. m.) imperin\xc4\x97je Romos armijoje dekurionai irgi vadovavo kavalerist\xc5\xb3 turmoms, bet jau be pavaduotoj\xc5\xb3 dekurion\xc5\xb3. Kaip ir daugelis kit\xc5\xb3 imperin\xc4\x97s armijos kareivi\xc5\xb3 dekurionai buvo daug met\xc5\xb3 tarnaujantys profesionalai, da\xc5\xbeniausiai\xc2\xa0\xe2\x80\x93 savanoriai._NEWLINE_Romos imperiniame legione, turin\xc4\x8diame apie 5500 kari\xc5\xb3, b\xc5\xabdavo 120 kavalerist\xc5\xb3 dalinys (4 turmos). Kadangi tada paprastai b\xc5\xabdavo apie 30 legion\xc5\xb3, imperin\xc4\x97 legion\xc5\xb3 kavalerij\xc4\x85 sudarydavo tik apie 3600 kavalerist\xc5\xb3 (nors viso Romos armija tur\xc4\x97jo apie 80 t\xc5\xabkstan\xc4\x8di\xc5\xb3 kavalerist\xc5\xb3). Vienu metu legionuose b\xc5\xabdavo apie 120 kavalerijos dekurion\xc5\xb3._NEWLINE_Did\xc5\xbeioji dalis imperin\xc4\x97s kavalerijos b\xc5\xabdavo auksiliarij\xc5\xb3 pulkuose. Auksiliarij\xc5\xb3 kariuomen\xc4\x97 buvo reguliari imperijos kariuomen\xc4\x97, sudaryta i\xc5\xa1 imperijos pavaldini\xc5\xb3, kurie nebuvo Romos pilie\xc4\x8diai ir buvo \xc5\xbeinomi kaip peregrinai._NEWLINE_Ala (pa\xc5\xbeod\xc5\xbeiui 'sparnas') buvo grynai kavalerijos dalinys, kuriame b\xc5\xabdavo 480 kavalerist\xc5\xb3 (16 turm\xc5\xb3 su 16 dekurion\xc5\xb3). Dviguboji ala (lot. ala milliaria) tur\xc4\x97davo 720 kavalerist\xc5\xb3 (24 turmos). Imperatoriaus Adriano valdymo laikais buvo apie 90 al\xc5\xb3. Be al\xc5\xb3 auksiliarij\xc5\xb3 kariuomen\xc4\x97je b\xc5\xabdavo dar vienas kavalerijos dalini\xc5\xb3 tipas raiteli\xc5\xb3 kohorta (cohors equitata)\xc2\xa0\xe2\x80\x93 p\xc4\x97stinink\xc5\xb3 dalinys su 120 kavalerist\xc5\xb3 (4 turmos). Dvigubojoje raiteli\xc5\xb3 kohortoje b\xc5\xabdavo 240 kavalerist\xc5\xb3 (8 turmos). Adriano laikais buvo apie 180 raiteli\xc5\xb3 kohort\xc5\xb3. Tad auksiliarij\xc5\xb3 kariuomen\xc4\x97je vienu metu b\xc5\xabdavo apie 2500 dekurion\xc5\xb3."